**ХУУЛИЙН ТӨСЛИЙН ҮР НӨЛӨӨ ҮНЭЛЭХ СУДАЛГААНЫ ТАЙЛАН**

**(Үл хөдлөх эд хөрөнгийн албан татварын тухай**

**хуульд нэмэлт оруулах төсөл)**

**НЭГ. ЕРӨНХИЙ ЗҮЙЛ**

Энэхүү үнэлгээг Үл хөдлөх эд хөрөнгийн албан татварын тухай хуульд нэмэлт оруулах тухай хуулийн төсөлд Хууль тогтоомжийн тухай хуулийн[[1]](#footnote-1) 17 дугаар зүйлд заасны дагуу дүн шинжилгээ хийх, үр нөлөөг тооцож, давхардал, хийдэл, зөрчлийг илрүүлэн, хуулийн зүйл, заалтыг ойлгомжтой, хэрэгжих боломжтой байдлаар боловсруулахад зөвлөмж өгөх зорилгоор гүйцэтгэлээ.

Үнэлгээ хийхээр сонгож авсан хуулийн төсөл нь “хуульд нэмэлт оруулах” хэлбэрээр боловсруулагдсан.

Хуулийн төслийн үр нөлөөг үнэлэх ажиллагааг Засгийн газрын 2016 оны 59 дүгээр тогтоолын 2 дугаар хавсралтаар батлагдсан “Хуулийн төслийн үр нөлөө тооцох аргачлал”[[2]](#footnote-2)-д/цаашид “Аргачлал” гэх/ заасны дагуу дараахь үе шатаар хийлээ.

1. Шалгуур үзүүлэлтийг сонгох;
2. Хуулийн төслөөс үр нөлөө тооцох хэсгээ тогтоох;
3. Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох;
4. Үр дүнг үнэлэх, зөвлөмж өгөх.

**ХОЁР.ХУУЛИЙН ТӨСЛИЙН ҮР НӨЛӨӨГ ҮНЭЛЭХ ШАЛГУУР ҮЗҮҮЛЭЛТИЙГ СОНГОСОН БАЙДАЛ, ҮНДЭСЛЭЛ**

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан Аргачлалын 2.9-д[[3]](#footnote-3) заасныг үндэслэн 6 шалгуур үзүүлэлтээс дараахь 3 шалгуур үзүүлэлтийг сонголоо:

1. Зорилгод хүрэх байдал;
2. Ойлгомжтой байдал;
3. Харилцан уялдаа зэрэг болно.

**Шалгуур үзүүлэлтийг сонгосон үндэслэл**:

* **Зорилгод хүрэх байдал:**

Энэхүү үнэлгээний үндсэн зорилго нь тухайн хуулийн төслийн зохицуулалт дэвшүүлсэн зорилго буюу тулгамдсан бэрхшээлийг шийдвэрлэж чадах эсэхийг тогтоох билээ. Иймд хуулийн төслийн зохицуулалт нь хуулийн төслийн үзэл баримтлал буюу хуулийн төслийг боловсруулах болсон үндэслэл, шаардлагад нийцсэн эсэх, мөн түүнийг тодорхой илэрхийлж чадахуйц зохицуулалтын хувилбарыг агуулсан эсэхийг тогтоох зорилгоор тус шалгуур үзүүлэлтийг сонгосон болно.

* **Ойлгомжтой байдал:**

Хуулийг хэрэглэх, хэрэгжүүлэх субьектийн хувьд ойлгомжтой байх нь хэрэгжилтийн үр дүнд шууд нөлөөлдөг. Хууль тогтоомжийн тухай хуульд зааснаар хуулийн төсөл нь бүтэц, хэлбэрийн хувьд логик дараалалтай, хэл зүй, найруулгын хувьд тодорхой, ойлгоход хялбараар томьёологдсон байх шаардлага тавигддаг.

Энэхүү хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд[[4]](#footnote-4) заасан шаардлагыг хангасан эсэхийг хянантогтоох зорилгоор энэхүү шалгуур үзүүлэлтийг сонгосон болно.

* **Харилцан уялдаа:**

Хуулийн төслийн эх бичвэр нь хүчин төгөлдөр үйлчилж байгаа бусад хууль тогтоомж болон төсөлд тусгагдсан зохицуулалт нь өөр хоорондоо зөрчилгүй байх, хуулиар үүрэг хүлээсэн субьектүүдийн чиг үүрэг давхардал, зөрчилдөөнгүй байх шаардлагатай.

Иймд хуулийн төсөл нь Хууль тогтоомжийн тухай хуульд заасан агуулгын шаардлагыг[[5]](#footnote-5) хангасан эсэхийг шалгах зорилгоор тус шалгуур үзүүлэлтийг сонгож байна.

**“Хүлээн зөвшөөрөгдөх байдал, практикт хэрэгжих боломж болон зардал тооцох” шалгуур үзүүлэлтийг сонгоогүй тухай:**

Энэхүү шалгуур үзүүлэлтээр тухайн хуулийн төслийн зохицуулалтыг иргэд, байгууллага хэрхэн хүлээн авах, тэдгээрт шинээр үүрэг хүлээлгэсэн эсэхийг шалгадаг. Тус хуулийн төслөөр иргэд, аж ахуйн нэгжид шинээр ямар нэгэн чиг үүргийг шинээр нэмж хүлээлгэхгүй тул “***хүлээн зөвшөөрөгдөх байдал*“** шалгуур үзүүлэлтээр үнэлгээ хийх шаардлагагүй гэж үзсэн болно.

**“Практикт хэрэгжих боломж**” шалгуур үзүүлэлтээр тухайн хуулийн төслийн зохицуулалтыг дагаж мөрдөх буюу хэрэгжүүлэх боломжтой эсэх, хэрэгжүүлэх этгээд байгаа эсэх, санхүү болон хүний нөөцийн байдал зэргийг тогтоодог.

Одоо хүчин төгөлдөр мөрдөгдөж байгаа Үл хөдлөх эд хөрөнгийн албан татварын тухай хууль 2000 оны 11 дүгээр сарын 17-ны өдөр батлагдсан.

Хуулийн төслийг хэрэгжүүлэхтэй холбоотой гарах зардлын тооцоог тусгайлан хийх тул цаг хугацаа, нөөцийн хэмнэлт хийх үүднээс ***“хүлээн зөвшөөрөгдөх байдал”*,** **“*практикт хэрэгжих боломж***” болон ***“зардал тооцох”*** шалгуур үзүүлэлтийг сонгоогүй болно.

**ГУРАВ. ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ**

**ТОГТООСОН БАЙДАЛ**

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгслийг дараахь байдлаар тогтоолоо.

Хүснэгт-1

|  |  |  |  |
| --- | --- | --- | --- |
| Д/д | **Шалгуур үзүүлэлт** | **Үр нөлөөг үнэлэх хэсэг** | **Шалгах хэрэгсэл** |
| 1 | Зорилгод хүрэх байдал | Хуулийн төслийн зохицуулалтыг бүхэлд нь хамруулах | Хуулийн төслийн үзэл баримтлалд дэвшүүлсэн зорилтыг хангах эсэхэд дүн шинжилгээ хийх. |
| 2 | Ойлгомжтой байдал | Хуулийн төслийг зохицуулалтыг бүхэлд нь хамруулах | Хууль тогтоомжийн тухай хуулийн 24, 28, 29, 30, 32 дугаар зүйл, Хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах. |
| 3 | Харилцан уялдаа | Хуулийн төслийг зохицуулалтыг бүхэлд нь хамруулах | Хууль тогтоомжийн тухай хуулийн 29 дүгээр зүйлийн 29.1.1, 29.1.2, 29.1.3, 29.1.5, 29.1.10-т болон Аргачлалын 4.10-т заасан шаардлага, шалгуурыг хангасан шалгах. |

1. **Зорилгод хүрэх байдлыг хангасан эсэх:**

**“Зорилгод хүрэх байдал”** гэсэн шалгуур үзүүлэлтийн хүрээнд хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад тухайн хуулийн төслийн зохицуулалтууд нь нийцэж байгаа эсэхэд дүн шинжилгээ хийхийг зорьлоо.

Энэ дагуу хуулийн төслийн үзэл баримтлалтай танилцаж, үзэл баримтлал болон хуулийн төслийн зохицуулалтыг харьцуулах байдлаар дүн шинжилгээ хийнэ.

Үл хөдлөх эд хөрөнгийн албан татварын тухай хуулийн үндсэн зорилго нь Монгол Улсын нутаг дэвсгэрт байгаа үл хөдлөх эд хөрөнгөд албан татвар ногдуулах, уг татварыг төсөвт төлөх, тавараас чөлөөлөхтэй холбогдсон харилцааг зохицуулахад оршдог.

Хуулийн төслийн үзэл баримтлал, хуулийн төслийн бүтэц, зохицуулах зүйлийн хүрээ, агуулгад дүн шинжилгээ хийж үзвэл хуулийн төсөл нь төрийн өөрийн өмчийн хөрөнгөнө, үйл ажиллагааны орлогоос төр татвар авах асуудлыг зохицуулах зорилготой байна гэж тодорхойлж болохоор байна.

**2.Ойлгомжтой эсэх:**

**“Ойлгомжтой байдал”** гэсэн шалгуур үзүүлэлтийн хүрээнд :

Хуулийн төсөл нь Хууль тогтоомжийн тухай хуулийн 24 дүгээр зүйлийн 24.5.2-д зааснаар ***“хуульд нэмэлт оруулах”*** хуулийн төслийн хэлбэрээр бичигдсэн, 2 зүйлтэй, хуулийн төслийн бүтэц, дугаарлалт нь хуульд заасан болон “Хуулийн төсөл боловсруулах”[[6]](#footnote-6) аргачлалд заасан шаардлагыг хангасан байна.

Хууль тогтоомжийн тухай хуулийн 24 дүгээр зүйлд зааснаар хуулийн хуульд оруулах өөрчлөлтийг зөвхөн нэг хуульд хамааруулж хийх бөгөөд өөрчлөлт орж байгаа хуулийн нэр, зүйл, хэсэг, заалтын дугаарыг толорхой бичнэ гэсэн шаардлагыг хангасан байх ёстой бөгөөд уг шаардлагад хэсэгтэй нийцэж байна.

Мөн Хууль тогтоомжийн тухай хуулийн 25 дугаар зүйлийн 25.2-т заасан “Хуулийн шинэчилсэн найруулгын төсөл боловсруулахдаа анхдагч хуулийг хүчингүй болсонд тооцох тухай хуулийн төслийг хамтад нь боловсруулна” гэсэн шаардлагыг хангаж Хууль хүчингүй болсонд тооцох тухай хуулийн төслийг боловсруулсан байна.

**3.Харилцан уялдаатай байдлыг хангасан эсэх**:

**“Харилцан уялдаа”** гэсэн шалгуур үзүүлэлтийн хүрээнд хуулийн төслийг аргачлалд тусгасан хуулийн төслийн үр нөлөөг үнэлэх стандарт асуултуудад хариулах замаар уялдаа холбоог шалгахын тулд хуулийн төслийг бүхэлд нь авч үзэхээр тооцлоо.

Хууль тогтоомжийн тухай хуулийн 29 дүгээр зүйлийн 29.1.1, 29.1.2, 29.1.3, 29.1.5, 29.1.10-т заасан болон Аргачлалын 4.10-т заасан шаардлага, шалгуурын дагуу үнэллээ:

* *Хууль тогтоомжийн тухай хуулийн 29 дүгээр зүйлд заасан шаардлагыг хангасан эсэх:*

|  |  |  |
| --- | --- | --- |
| д/д | **Шалгах асуулт** | **Шаардлагыг хангасан эсэх** |
| 1 | 29.1.1.Монгол Улсын Үндсэн хууль, Монгол Улсын олон улсын гэрээнд нийцсэн, бусад хууль, үндэсний аюулгүй байдлын үзэл баримтлалтай уялдсан байх; | Хангсан |
| 2 | 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Хуулийн төслөөр тухайн хуулиар зохицуулах нийгмийн харилцаанд хамаарах асуудлыг бүрэн тусгасан байна. |
| 3 | 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Хуулийн төслийн агуулга зохицуулалтаас үзэхэд хуулийн зорилго, зорилттой нийцсэн байх бөгөөд тухайн хуулиар зохицуулах харилцаанаас өөр зохицуулалт тусгагдаагүй байна. |
| 4 | 29.1.5.зүйл, хэсэг, заалт нь хоорондоо зөрчилгүй байх; | Хоорондоо зөрчилгүй байна. |
| 5 | 29.1.10.шаардлагатай тохиолдолд бусад хуульд нэмэлт, өөрчлөлт оруулах болон хууль хүчингүй болсонд тооцох тухай дагалдах хуулийн төслийг боловсруулсан байх; | Тус хуулийн төслийг дагаж бусад хуульд өөрчлөлт орхохгүй. |

* Аргачлалын 4.10-т заасан шалгуурыг хангасан эсэх:

|  |  |  |  |
| --- | --- | --- | --- |
| **Д/д** | **Асуулт** | **Хариулт** | **Дүн шинжилгээ** |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх; | Тийм | Хуулийн төслийн зохицуулалт нь хуулийн үзэл баримтлал, хуулийн зорилтыг бүрэн хангасан байна. |
| 2 | Хуулийн төслийг хэрэгжүүлэх этгээдийг тодорхой тусгасан эсэх; | Үгүй | Хуулийн төслийг хэрэгжүүлэх этгээдийг тодорхой тусгасан байна. |
| 3 | Хуулийн төсөлд шаардлагатай зохицуулалтыг орхигдуулсан эсэх; | Тийм | Бүрэн тусгасан. |
| 4 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх; | Тийм | Төрийн байгууллагын гүйцэтгэх чиг үүргийг давхардуулан тусгаагүй. |
| 5 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх; | Үгүй |  |
| 6 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх; | Үгүй | Хуулийн төсөлд иргэдийн эрхийг хязгаарласан ямар нэгэн нэмэлт зохицуулалт тусгадаагүй байна. |
| 7 | Хуулийн төслийн зүйл, заалт жендэрийн эрх тэгш байдлыг хангасан эсэх; |  | Хуулийн төсөлд энэ талаар тусгайлан зохицуулалт тусгагдаагүй бөгөөд уг асуудлыг Жендэрийн эрх тэгш байдлыг хангах тухай хуулийн хүрээнд зохицуулах боломжтой. |
| 8 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх; |  | Хуулийн төсөлд тусгайлан зохицуулалт тусгагдаагүй бөгөөд энэ асуудлыг Өрсөлдөөний тухай хуулийн хүрээнд зохицуулах боломжтой. |

Энэхүү шалгуур үзүүлэлтийн дагуу дүн шинжилгээ хийж үзэхэд Хуулийн төслийн зохицуулалт тухайн хуулийн зорилттой нийцэж байгаа боловч үүрэг хүлээсэн байгууллага, албан тушаалтнуудын чиг үүрэгт давхардал үүсгэхээр байна.

Иймд хуулийн төслийн зохицуулалтыг тодруулах, хэрэгжих боломжийг нэмэгдүүлэх зорилгоор зохицуулалтыг өөрчлөх, зарим нэг нэмэлт зохицуулалтыг тусгах шаардлагатай байна. *Жич:Зохицуулалтыг боловсронгуй болгох, нэмэлт оруулах талаар Зөвлөмж хэсгээс дэлгэрүүлж харна уу.*

**ДӨРӨВ. ҮР ДҮНГ ҮНЭЛЖ, ЗӨВЛӨМЖ ӨГСӨН БАЙДАЛ**

Энэхүү үр нөлөө тооцох үнэлгээг Үл хөдлөх эд хөрөнгийн албан татварын тухай хуульд нэмэлт оруулах тухай хуулийн төсөлд хийлээ. Хуулийн төсөл нь дэвшүүлсэн зорилгоо хангасан эсэх, бусад хуулиудтай хэрхэн уялдсан, хуулийн төслийн найруулга, хэл зүй ойлгомжтой эсэх гэсэн шалгуур үзүүлэлт тус бүрийн дагуу хийсэн үнэлэлтийг нэгтгэн дараахь **Дүгнэлт**ийг хийж, **Зөвлөмж** боловсрууллаа:

**Дүгнэлт:**

* **Зорилгод хүрэх байдал:** Хуулийн төслийн зохицуулалт нь төслийн үзэл баримтлалд тусгагдсан зорилтуудыг бүрэн хангахаж байна.
* **Ойлгомжтой байдал**: Хуулийн төсөл нь Хууль тогтоомжийн тухай хуулийн 24, 28, 29, 30 дугаар зүйл, Хууль тогтоомжийн төсөл боловсруулах аргачлалд заасан шаардлагыг хэлбэрийн болон агуулгын хувьд хангасан байна.
* **Харилцан уялдааг хангасан байдал**: Байгууллага, албан тушаалтнуудын чиг үүрэгт давхардал үүсгэхгүй бөгөөд харилцан уялдааг хангасан байна.

**АШИГЛАСАН МАТЕРИАЛЫН ЖАГСААЛТ**

1. Монгол Улсын Үндсэн хууль;
2. Хууль тогтоомжийн тухай хууль;
3. Үл хөдлөх эд хөрөнгийн албан татварын тухай хуулийн төсөл.
4. Үл хөдлөх эд хөрөнгийн албан татварын тухай хуульд нэмэлт оруулах тухай хуулийн төслийн үзэл баримтлал. 2021 он.
5. Аж ахуйн нэгжийн орлогын албан татварын тухай хууль
6. Төсвийн тухай хууль;
7. Монгол Улсын Засгийн газрын 2016 оны 59 дүгээр тогтоолын хоёрдугаар хавсралт.

1. Төрийн мэдээлэл сэтгүүлийн 2015 оны №25 дугаарт нийтлэгдсэн. [↑](#footnote-ref-1)
2. Засгийн газрын 2016 оны 59 дүгээр тогтоолын 3 дугаар хавсралт. [↑](#footnote-ref-2)
3. Хууль тогтоомжийн төслийн үр нөлөөг үнэлэх аргачлалын 2.9 “... хуулийн төслийн зорилго, хамрах хүрээ, зохицуулах асуудалтай уялдуулан нэг, эсхүл хэд хэдэн шалгуур үзүүлэлтийг сонгож болно”. [↑](#footnote-ref-3)
4. Монгол Улсын Засгийн газрын 2016 оны 59 дүгээр тогтоолын 2 дугаар хавсралт. [↑](#footnote-ref-4)
5. Хууль тогтоомжийн тухай хуулийн 29 дүгээр зүйл. [↑](#footnote-ref-5)
6. Засгийн газрын 2016 оны 59 дүгээр тогтоолын 2 дугаар хавсралт. [↑](#footnote-ref-6)